作者:劉克莊
標題:賀新郎
內容:國脈微如縷。問長纓、何時入手，縛將戎主。未必人間無好漢，誰與寬些尺度。試看取、當年韓五。豈有谷城公付授，也不幹、曾遇驪山母。談笑起，兩河路。少時棋柝曾聯句。嘆而今、登樓攬鏡，事機頻誤。聞說北風吹面急，邊上衝梯屢舞。君莫道、投鞭虛語。自古一賢能制難，有金湯、便可無張許。快投筆，莫題柱。